section_heading: Najveći ugovor u povijesti
paragraph_text: Prije nego što je Ovečkinu istekao 3-godišnji rookie ugovor, po kojem je zaradio oko 3,9 milijuna američkih dolara (najveći mogući iznos za novaka), Ted Leonsis, vlasnik Washington Capitalsa ponudio mu je novi ugovor. U siječnju 2008. pozvao ga je k sebi u ured da se dogovore, a na iznenađenje svih Ovečkin je na pregovore stigao samo u društvu roditelja, ali bez agenta ili odvjetnika kao što je uobičajeno. Agenta je otpustio 14 mjeseci prije. Pregovori su trajali puna četiri sata, razgovori su se vodili od 6-godišnjeg pa do 12-godišnjeg ugovora, a rezultat tog sastanka je 13-godišnji ugovor vrijedan rekordnih 124 milijuna američkih dolara, što je najveći iznos koji je neka NHL momčad ikad potpisala s nekim igračem.